
[bookmark: TextBodyBegin]Az Európai Parlament,
–	tekintettel a Szíriáról szóló korábbi állásfoglalásaira,
–	tekintettel az alelnök/főképviselő és az EKSZ szóvivőjének Szíriáról szóló, 2025. március 11-i, május 7-i és június 23-i nyilatkozataira,
–	tekintettel a Tanács Szíriáról szóló, 2025. június 23-i következtetéseire és az Európai Tanács Közel-Keletről szóló, 2025. június 26-i következtetéseire,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Szíria vallási és etnikai szempontból sokszínű társadalma több mint egy évtizede szenved az erőszakos és megosztó Aszad-rezsim és terrorista csoportok, különösen a Dáis kezétől, ami valamennyi közösséget – arabokat, kurdokat, szunnitákat, síitákat, alavitákat, keresztényeket, drúzokat és jeziditákat – érinti;
B.	mivel a szíriai partvidék mentén 2025 márciusában kezdődött és még mindig tart az alavita közösséget célzó kiterjedt erőszakhullám, beleértve a szexuális erőszakot is, amelynek több mint 1200 civil áldozata van; mivel az alavita nők tendenciaszerűen, riasztó és egyre nagyobb mértékben válnak tömeges emberrablások és szexuális rabszolgaság áldozatává;
C.	mivel 2025 áprilisában a vallási csoportok közötti kiterjedt összecsapások során több mint 10 drúz civil vesztette életét;
D.	mivel 2025. június 22-én a damaszkuszi görög ortodox Szent Illés-templom elleni öngyilkos terrortámadás során legalább 25 ember vesztette életét és több mint 60 megsebesült, ami az elmúlt évek legtöbb halálos áldozattal járó, keresztények elleni támadása volt; mivel egy újonnan alakult iszlamista terrorista csoport, a Szaraja Anszár al-Szunna vállalta magára a támadást;
E.	mivel annak ellenére, hogy az átmeneti szíriai hatóságok biztosítékokat nyújtottak a vallási közösségek védelmére és befogadására vonatkozóan, a közelmúltbeli fejlemények a félelem légkörét táplálják, és megkérdőjelezik az átmeneti hatóságok képességét arra, hogy megfelelően megvédjék a vallási közösségeket;
1.	határozottan elítéli a Szent Illés-templom elleni brutális terrortámadást és a vallásgyakorlási helyszínek – köztük néhány történelmi jelentőségű helyszín – elleni fenyegetéseket; sürgeti a szíriai hatóságokat, hogy javítsák a biztonsági intézkedéseket és állítsák helyre a Szent Illés-templomot;
2.	határozottan elítéli a vallási és etnikai közösségek ellen irányuló támadásokat, és elismeri, hogy hét hónappal a politikai átmenetet követően fokozott félelem tapasztalható e közösségekben; együttérzését fejezi ki az áldozatok iránt;
3.	aggodalommal állapítja meg, hogy a Hajaat Tahrír as-Sám (HTS) számos olyan tagja, aki súlyos emberi jogi jogsértéseket követett el, szerepet vállalt az átmeneti közigazgatásban, ami hatással lehet a vallásszabadságra, amit a szíriai tisztviselőket ismétlődően érő incidensek is bizonyítanak;
4.	sürgeti a szíriai átmeneti hatóságokat, hogy segítsék elő az említett cselekmények gyors, átlátható és független kivizsgálását, és tegyenek meg minden szükséges intézkedést a szektariánus erőszak megfékezése, az elszámoltathatóság – többek között a Szent Illés-templom elleni támadáshoz hasonló emberi jogi jogsértések elkövetőinek és elősegítőinek felelősségre vonása révén történő – biztosítása, a vallásszabadság fenntartása és valamennyi közösség védelme érdekében;
[bookmark: _GoBack]5.	megismétli, hogy az EU – a szankciók feltételes feloldása révén is – támogatja az emberi jogokon alapuló politikai átmenetet Szíriában, amelynek sikeréhez előfeltételként átmeneti igazságszolgáltatásra, a büntetlenség elleni küzdelemre, az önkényes erőszak betiltására, az inkluzív kormányzás és a vallási és etnikai közösségek megfelelő képviseletének alkotmányos garanciájára és egy Nemzetgyűlésre, valamint a nemzetközi jog tiszteletben tartására van szükség; felhívja a szíriai átmeneti hatóságokat, hogy terjesszenek elő konkrét ütemtervet a hiteles, szabad, tisztességes és inkluzív választások megszervezésére; kéri, hogy az EU hozzon létre egy szíriai újjáépítési alapot, amely az említett prioritások terén elért bizonyítható előrehaladástól függ, és amely az érintett nemzetközi intézményekkel együttműködve elősegítené a vallásközi párbeszédet, a konfliktusmegoldást és a megbékélést; felhívja az Európai Bizottságot, hogy kezelje prioritásként a szíriai civil társadalommal megtartandó konferenciát;
6.	sürgeti a Bizottságot és az Európai Külügyi Szolgálatot, hogy a szíriai átmeneti hatóságokkal folytatott párbeszédüknek tegyék részévé a vallási közösségek védelmét és a vallás és a meggyőződés szabadságát;
7.	kiemeli a szíriai keresztény közösségek kiszolgáltatott helyzetét és a vallásgyakorlók elleni folyamatos fenyegetéseket, akiknek védelmét a hatóságoknak kell garantálniuk; kiemeli a szíriai felekezeti csoportok sokszínűségét, amelyet a görög ortodox, a szír ortodox, az örmény apostoli, a káldeus és a maronita egyházak is példáznak; hangsúlyozza, hogy fontos megőrizni és ápolni azokat az értékeket, amelyekkel ezek a közösségek és más közösségek hozzájárulnak Szíria vallási és kulturális örökségéhez, és szorgalmazza, hogy Szíria új politikai struktúrája tükrözze ezt a sokszínűséget;
8.	arra ösztönzi a szíriai átmeneti hatóságokat, hogy tegyenek előrelépést az olyan lezáratlan kérdésekben, mint például az Aszad-rezsim alatt elkobzott vallási javak visszaszolgáltatása;
9.	felhívja a Tanácsot, hogy tartson fenn és vezessen be a vallásszabadság szíriai megsértéséért felelős szereplőkkel szemben célzottabb szankciókat;
10.	felhívja a szíriai átmeneti hatóságokat, az EU-t és a tagállamokat, valamint a Dáis elleni nemzetközi koalíció nemzetközi partnereit, hogy mozdítsák elő az iszlamista terrorizmus elleni erőfeszítéseket, védjenek meg minden szíriait, és kezeljék az al-Hól és Rózs táborokban kialakult helyzetet; óva int attól a súlyos nemzetközi biztonsági kockázattól, amelyet ebben a bizonytalan helyzetben az Egyesült Államok hirtelen kivonulása okozna a régióban; Szíria területi integritásának tiszteletben tartására szólít fel;
11.	utasítja elnökét, hogy továbbítsa ezt az állásfoglalást az alelnöknek/főképviselőnek, az Európai Külügyi Szolgálatnak, a Tanácsnak és a szíriai hatóságoknak.

